**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

 **“DĖL KLAIPĖDOS MIESTO BIUDŽETINIŲ SPORTO ĮSTAIGŲ SPORTO BAZIŲ PASLAUGŲ TEIKIMO IR NAUDOJIMO TVARKOS APRAŠO PATVIRTINIMO“**

2016-11-21

**1. Sprendimo projekto esmė, tikslai ir uždaviniai.**

Sprendimo projektu prašoma patvirtinti Klaipėdos miesto biudžetinių sporto įstaigų sporto bazių paslaugų teikimo ir naudojimo tvarkos aprašą ir pripažinti netekusiu galios šiuo metu galiojantį tvarkos aprašą su visais pakeitimais ir papildymais. Projektu taip pat siūloma nustatyti neatlygintino naudojimosi biudžetinių sporto įstaigų sporto bazėmis terminą iki 2018 metų sausio 1 dienos, kuriam suėjus už visas sporto bazių teikiamas paslaugas bus mokama pagal patvirtintus įkainius.

Informuojame, kad šiuo metu yra galiojantis Klaipėdos miesto savivaldybės biudžetinių sporto įstaigų sporto bazių naudojimo tvarkos aprašas patvirtintas Klaipėdos miesto savivaldybės tarybos 2010 m. spalio 28 d. sprendimu Nr. T2-316. Jis reglamentuoja naudojimosi Klaipėdos miesto savivaldybės sporto bazėmis sąlygas bei prioritetines paslaugų gavėjų grupes, tačiau vertinant pokyčius ateinantiems metams, dabartinis aprašas turi būti koreguojamas.

Esminiai naujojo tvarkos aprašo pakeitimai: sukonkretintos ir naujai apibrėžtos sąvokos; apibrėžta, kad specializuotomis sporto salėmis galės naudotis tik tam tikrų sporto šakų atstovai; numatyta, kam suteikiama pirmumo teisė naudotis sporto bazių paslaugomis; numatyta, kad sporto šakų aukščiausių lygų komandos, reprezentuojančios Klaipėdos miestą, turi pirmenybę pasirinkti laisvą laiką šiose sporto bazėse: sporto salė adresu Taikos 61 A, Klaipėda; krepšinio sporto salė adresu S. Dariaus ir S. Girėno g. 10, Klaipėda; futbolo aikštė adresu Sportininkų g. 46, Klaipėda.

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas vadovaujantis Klaipėdos miesto savivaldybės administracijos direktoriaus 2016 m. liepos 1 d. įsakymu Nr. AD1-2100 patvirtintu Klaipėdos miesto sporto sistemos reformos antrojo etapo įgyvendinimo veiksmų planu. Primename, kad antrojo Klaipėdos miesto sporto sistemos reformos etapo pagrindinis tikslas – sukurti efektyviai veikiantį Klaipėdos miesto sporto bazių valdymo ir priežiūros modelį (ugdymą atskirti nuo turto valdymo).

Nuo 2017 metų sausio 1 dienos visos iki šiol BĮ Klaipėdos „Viesulo“ sporto centro patikėjimo teise valdytos sporto bazės bus perduotos BĮ Klaipėdos miesto sporto bazių valdymo centrui, kuris valdys, disponuos ir prižiūrės didžiąją dalį sporto bazių, ruoš jas treniruotėms, varžyboms ir kitiems renginiams, užtikrins stacionarių įrenginių esančių bazėse paruošimą, koordinuos sporto bazių užimtumą bei teiks sporto bazių paslaugas. Klaipėdos miesto savivaldybės biudžetinės sporto įstaigos turi galimybę teikti mokamas sporto priemonių organizavimo ir vykdymo paslaugas kitiems fiziniams ir juridiniams asmenims. Biudžetinių įstaigų teikiamos sporto paslaugos ir jų įkainiai yra patvirtinti Klaipėdos miesto savivaldybės tarybos sprendimais, kurie yra skelbiami įstaigų interneto tinklalapiuose.

**3. Kokių rezultatų laukiama.**

Administracija ieškoma būdų, kaip efektyviai išnaudoti sporto bazes, suaktyvinti jų paslaugų teikimą, siūlo nuo 2018 metų sausio 1 dienos atsisakyti neatlygintino sporto bazių paslaugų teikimo.

Sprendimu numatyta, kad specializuotomis sporto salėmis (t. y. tam tikrų matmenų uždara patalpa, turinti įrangą ar inventorių, pritaikytą tam tikros sporto šakos sportininkų treniruotėms ar sporto renginiams organizuoti) galės naudotis tik tam tikrų sporto šakų atstovai;

 Bus nustatyta, kad pirmumo teisė naudotis sporto bazių suteikimo paslauga suteikiama: biudžetinėms sporto įstaigoms jų pagrindinei veiklai vykdyti; viešosioms sporto įstaigoms, kurių savininkė ar dalininkė yra Klaipėdos miesto savivaldybė; sporto įstaigoms, vykdančioms pasirenkamojo vaikų ugdymo programas, finansuojamas savivaldybės sportininko krepšelio lėšomis bei vykdančioms neformaliojo vaikų švietimo programas, finansuojamas valstybės lėšomis; sporto organizacijų patvirtintoms Klaipėdos miesto sporto šakų rinktinėms; kitiems fiziniams ir juridiniams asmenims.

Bus įdiegta sporto bazių užimtumo tinklelio koordinavimo sistema, kuri leis efektyviai paskirstyti laisvas valandas sporto bazėse bei padidinti jų užimtumą.

**4. Sprendimo projekto rengimo metu gauti specialistų vertinimai.**

Dėl teikiamo sprendimo projekto gautos pastabos šiame sprendimo projekte įvertintos.

**5. Lėšų poreikis sprendimo įgyvendinimui.**

Pritarus šiam sprendimo projektui sporto įstaigoms papildomai reikės suplanuoti lėšas 2018 metams, kad jos galėtų atsiskaityti už sporto bazių paslaugas, kurios reikalingos vystomų sporto šakų ugdomajam procesui užtikrinti.

**6. Galimos teigiamos ar neigiamos sprendimo priėmimo pasekmės.**

Šio sprendimo projekto priėmimo teigiamos pasekmės – bus efektyviau išnaudojamos sporto bazės bei sudaryta galimybė biudžetinėms sporto įstaigoms gauti atlygį už patiriamas išlaidas dėl teikiamų sporto bazių paslaugų.

Neigiama pasekmė – atsiskaitymams tarp biudžetinių sporto įstaigų už sporto bazių suteikimo paslaugą reikės skirti papildomų lėšų iš savivaldybės biudžeto. Tikėtinas nepasitenkinimas iš privačių sporto klubų atstovų, kuriems iki šiol sporto bazių paslaugos buvo teikiamos neatlygintinai.

PRIDEDAMA:

1. Klaipėdos miesto savivaldybės tarybos 2010 m. spalio 28 d. sprendimo Nr. T2-316 „Dėl Klaipėdos miesto savivaldybės biudžetinių sporto įstaigų sporto bazių naudojimo tvarkos aprašo patvirtinimo“ aktuali redakcija, 7 lapai.
2. Teisės aktų projektų antikorupcinio vertinimo pažyma, 5 lapai.

Sporto ir kūno kultūros skyriaus vedėjas Saulius Paliulis